ΓΡΑΠΤΗ ΕΡΩΤΗΣΗ E-1996/97 υποβολή: Dietrich Elchlepp (PSE) προς την Επιτροπή (9 Iουνίου 1997)

Θέμα: Aνανεώσιμες πηγές ενέργειας - Προώθησή τους και έλεγχος της χρησιμοποίησης των σχετικών πιστώσεων. Ερωτώ την Επιτροπή:

1. Ποιό ήταν το ύψος των πιστώσεων που χορηγήθηκαν έως τώρα, στο πλαίσιο των περιφερειακών και αγροτικών ενισχύσεων, για την προώθηση ανανεώσιμων πηγών ενέργειας και για την εκτέλεση ποιών ακριβώς προγραμμάτων;

2. Ελέγχει η Επιτροπή το αν κατά τους σχετικούς σχεδιασμούς στα κράτη μέλη της ΕΕ χρησιμοποιούνται όλες οι δυνατότητες παραγωγής ενέργειας από ανανεώσιμες πηγές, όπως π.χ. από τη βιομάζα; Εχει εποπτεία του κατά πόσον οι πιστώσεις αυτές χρησιμοποιούνται για το συγκεκριμένο σκοπό και αν ενδεχομένως δεν συμβαίνει τούτο, μπορεί να αναφέρει τους σχετικούς λόγους;

3. Ευσταθεί ότι το αρχικώς σχεδιασθέν με ενισχύσεις της ΕΕ πρόγραμμα «ΘΗΣΕΥΣ» για την παραγωγή ηλικακής ενέργειας στην Κρήτη έχει πλέον μεταφερθεί στις θέσεις Χανιά και Αθερινόλακος και χρησιμοποιείται για την κατασκευή αποκλειστικώς και μόνον συμβατικών σταθμών παραγωγής ηλεκτρικής ενέργειας (ντηζελοκίνητοι αεριοστρόβιλοι, ντηζελοκίνητες γεννήτριες χρησιμοποιούσες βαρύ έλαιο και ατμοκίνητοι σταθμοί παραγωγής ηλεκτρικής ενέργειας, χρησιμοποιούντες βαρύ έλαιο);

Πώς συμβιβάζεται το γεγονός αυτό με τις δηλώσεις αρμοδίων Ελλήνων πολιτικών και Επιτροπής ότι επιθυμούν να καταστεί η Κρήτη πρότυπο στον τομέα των τεχνολογιών των ανανεώσιμων πηγών ενέργειας;

Απάντηση του κ. Παπουτσή εξ ονόματος της Επιτροπής (16 Σεπτεμβρίου 1997)

1. Στο πλαίσιο της αγροτικής ανάπτυξης, οι ενισχύσεις στις επενδύσεις για τις ανανεώσιμες πηγές ενεργείας εντάσσονται στο μέτρο «αξιοποίηση του ενδογενούς δυναμικού». Στο πλαίσιο αυτό, χρηματοδοτείται σειρά έργων, είτε για την παραγωγή βιοντήζελ από σπόρους κράμβης ή βιοαιθανόλης από σιτάρι ή σακχαρότευτλα, είτε για την αξιοποίηση του ξύλου ή για την αεριοποίηση των αποβλήτων βιοαποικοδομήσιμων υλικών, συμπεριλαμβανομένης της κοπριάς και των αποβλήτων των σφαγείων. Δεδομένου ότι τα επιμέρους έργα δεν διακρίνονται βάσει των εγκεκριμένων προγραμμάτων, είναι δύσκολο να υπολογισθεί εν προκειμένω το ακριβές ύψος για κάθε περίπτωση.

Όσον αφορά τα περιφερειακά ταμεία, η προαγωγή των ανανεώσιμων πηγών ενεργείας αποτελεί μέρος των ειδικών προγραμμάτων για κάθε ένα από τα κράτη μέλη του στόχου 1. Οι ανανεώσιμες πηγές ενεργείας χρηματοδοτούνται στα ακόλουθα κράτη μέλη (για την περίοδο 1994-1999), σε σύνολο 3000 εκατομ. ECU για την ενέργεια, ως ακολούθως:

- Ελλάς: 75,3 εκατομ. ECU, δηλαδή ποσοστό 8,7% του ενεργειακού προγράμματος,

- Ισπανία: σύνολο 84,42 εκατομ. ECU, εκ των οποίων 26 εκατομ. ECU από τα περιφερειακά προγράμματα και 56,42 εκατομ. ECU από συνολική επιχορήγηση του ενεργειακού υποπρογράμματος,

- Ιρλανδία: 8,6 εκατομ. ECU, δηλαδή ποσοστό 27% του ενεργειακού υποπρογράμματος,

- Πορτογαλία: σύνολο 172,85 εκατομ. ECU, εκ των οποίων 70 εκατομ. ECU αντιστοιχούν στο 21,7% του ενεργειακού υποπρογράμματος 7 12,95 εκατομ. ECU από το πρόγραμμα Madeira 7 68,4 εκατομ. ECU από το πρόγραμμα Azores και 21,5 εκατομ. ECU από το REGIS II C.1 για τις Αζόρες.

Στην προηγούμενη περίοδο προγραμματισμού (1989-1993), η κοινοτική πρωτοβουλία Valoren συμμετείχε με 293.75 εκατομ. ECU στην ενίσχυση του ενδογενούς ενεργειακού δυναμικού, εκ συνόλου 2,331 εκατομ. ECU που χορηγήθηκαν στον ενεργειακό τομέα.

2. Η Επιτροπή συγχρηματοδοτεί έργα προγραμματισμού σε εθνικό και περιφερειακό επίπεδο, στον τομέα των ανανεώσιμων πηγών ενεργείας. Στο πλαίσιο αυτό, μεριμνά για την ανάλυση όλων των δυνατοτήτων ενεργειακής παραγωγής από ανανεώσιμες πηγές, συμπεριλαμβανομένης της βιομάζας. Η απόφαση για την εφαρμογή τέτοιων σχεδίων, καθώς και οι ρυθμίσεις εφαρμογής, εμπίπτουν στην σφαίρα αρμοδιοτήτων των κρατών μελών. Αναλαμβάνονται ειδικές ενημερωτικές δράσεις για την χρήση της βιομάζας για ενεργειακούς σκοπούς - καλλιέργειες, δασικά κατάλοιπα, απόβλητα και υγρά βιοκαύσιμα - προκειμένου να ενθαρρυνθούν τα κράτη μέλη στην κατεύθυνση της συνεκτίμησης των προσφερόμενων δυνατοτήτων στον τομέα αυτόν και της λήψης των αναγκαίων μέτρων.

3. Όχι, το έργο Θησεύς αφορά την εγκατάσταση καινοτόμου ηλιακής θερμικής μονάδας ηλεκτροπαραγωγής, δυναμικότητας 52 mιgawatts, στο Φραγκοκάστελλο του Νομού Χανίων (Κρήτη).

Σήμερα, το έργο αυτό βρίσκεται στη φάση του προγραμματισμού και χρηματοδοτείται από το πρόγραμμα Thermie (TE-235-96): θα καθοριστούν οι διαστάσεις και η συγκεκριμένη θέση της εγκατάστασης, σύμφωνα με τα ηλιακά και μετεωρολογικά δεδομένα και σε συμφωνία με τον περιφερειακό ενεργειακό προγραμματισμό στην Κρήτη.